Dyfodol Ysbrydoledig

Gwybodaeth o Gymru, Chwefror 2023

# Cyflwyniad

Diolch i raglen Dyfodol Ysbrydoledig, bu’n bosibl parhau i roi cymorth i bobl ifanc yn ystod y pandemig yng Nghymru yn 2020/21. Buddsoddwyd £388,664 mewn chwe phrosiect, ac mae’r crynodeb hwn yn dangos llwyddiannau’r bobl ifanc a’r rhwystrau a oedd yn eu hwynebu drwy’r ffyrdd y llwyddodd mudiadau i leihau’r ‘amser a gollwyd’ a darparu cymorth cyfannol a oedd yn grymuso’r bobl ifanc i’w helpu i deimlo’n gryfach, yn fwy hyderus ac abl, a bod ganddyn nhw reolaeth dros eu bywyd eu hunain.

# Argymhellion

* Mae tlodi’n cael effaith negyddol sylweddol ar gyfleoedd i blant a phobl ifanc yng Nghymru, ac mae’r pandemig a’r cyfyngiadau a ddaeth yn ei sgil wedi gwaethygu hynny. Mae sefyllfaoedd gwael o ran cartref a llety yn rhwystrau allweddol, **ac mae angen i gymorth ariannol fynd y tu hwnt i gyfleoedd ‘addysg a chyflogaeth’** a helpu pobl ifanc i fod yn barod i gymryd rhan yn y lle cyntaf.
* Mae pobl leol yn esiampl ysbrydoledig i bobl ifanc, ac mae hwythau hefyd yn dod o gefndiroedd anodd. Maen nhw’n gyfarwydd â’r problemau, ac mae hyn yn annog gwell cynrychiolaeth o gymunedau a mwy o bobl ifanc i gymryd rhan – **mae angen ymdrech fwriadol i ddatblygu gweithwyr ieuenctid lleol sy’n dod o amrywiaeth o gefndiroedd**. Mae angen i’r cynllun gweithredu cenedlaethol ar gyfer gwrth-hiliaeth fod yn fwy tryloyw ac atebol er mwyn cynnig darpariaeth fwy cyfartal.
* Mae gan Waith Ieuenctid statws yng Nghymru, ac mae buddsoddiad a pholisïau cefnogol ar waith. **Mae lleisiau pobl ifanc yn bwysig**, ac mae ganddyn nhw hawl i dderbyn darpariaeth gwaith ieuenctid. Mae angen cyllid tymor hwy i ymwreiddio gwaith ieuenctid mewn cymunedau lleol.
* Mae yna gyd-destun o ddiweithdra dros genedlaethau, a chyflogau isel, sgiliau isel ac felly lefel isel o uchelgais. Felly, mae **buddsoddi mewn darpariaeth ieuenctid o ansawdd da** yn cael effaith y tu hwnt i’r plant a’r bobl ifanc eu hunain, ac yn ymestyn i deuluoedd.

# Tri Phrosiect

Profiad tri phrosiect sy’n cael eu hariannu gan raglen Dyfodol Ysbrydoledig.

|  |
| --- |
| **Cynllun Mentora a Mwy y Bont** **Grymuso pobl ifanc i deimlo eu bod yn perthyn**Rhaglen hyfforddi i blant a phobl ifanc sydd wedi ymddieithrio oddi wrth yr ysgol neu sy’n cael eu haddysgu gartref yw’r rhaglen hon, sydd ar waith ym Mhen-y-bont ar Ogwr. Sgiliau bywyd yw ffocws y rhaglen, gan gynnwys hunaniaeth, arian, perthnasoedd, nodau a dinasyddiaeth, sydd i gyd yn cael eu hystyried yn elfennau pwysig ar gyfer cyflogadwyedd. Mae cydnabod gwahanol lefelau o newid yn ôl gallu person ifanc yn ganolog i waith Cynllun y Bont. Mae’r staff yn cynnig cymorth gofalus ar gyfer rhwystrau rhag llwyddo, fel cwblhau cyrsiau neu gymwysterau, ac yn ystyried anghenion pobl ifanc – boed yn anghenion ychwanegol oherwydd Anhwylder Sbectrwm Awtistiaeth er enghraifft, neu oherwydd rhesymau eraill dros ymddieithrio oddi wrth addysg. Mae effaith y pandemig wedi dwysáu pryderon, felly mae meithrin amgylchedd dysgu mwy cyfeillgar a hamddenol yn golygu eu bod *‘yn dod allan o’u cragen eto’*.Mae pwyslais ar ddatblygiad personol yn golygu y gall pobl ifanc ganolbwyntio ar ddeall eu hunain yn well, gyda hynny – yn ei dro – yn eu helpu i ffurfio perthnasoedd newydd ac yn cynyddu ymwybyddiaeth o ffiniau personol (sut maen nhw’n hoffi cael eu trin, er enghraifft). Drwy’r rhaglen, mae’r bobl ifanc wedi teimlo mwy o berchnogaeth i deimlo’n rhan o rywbeth, sy'n cynyddu eu hymdeimlad o berthyn ac yn lleihau eu hunigrwydd. Mae rhieni wedi sylwi ar wahaniaeth hefyd, ac mae’r cyfathrebu yng nghyd-destun y teulu wedi gwella. Mae un person ifanc sy’n cael ei addysgu gartref wedi cwblhau’r cwrs i safon BTEC Lefel 2, ac mae bellach wedi symud ymlaen i astudio ei gwrs delfrydol ym maes celfyddydau perfformio – ni allai wneud cais am hynny o’r blaen oherwydd diffyg cymwysterau. |

|  |
| --- |
| **Tîm Cymorth Ieuenctid Ethnig** **Mannau diogel a modelau rôl ysbrydoledig**Mae Prosiect Dyfodol Casnewydd yn wasanaeth cyfeirio ar gyfer pobl ifanc 11-18 oed o gefndiroedd Pobl Dduon a lleiafrifoedd ethnig. Mae’n cynnwys clwb gwaith cartref lle mae pobl ifanc sydd o oedran chweched dosbarth yn helpu plant iau gyda’u gwaith cartref. Mae hefyd yn cynnwys sesiynau galw heibio i bobl ifanc a thripiau a grŵp gweithredu cymdeithasol ar gyfer merched.I ddechrau (Ionawr 2021) roedd y prosiect yn hwyluso ffyrdd o fynd i’r afael ag allgáu cymdeithasol ymysg pobl ifanc drwy gwisiau ar-lein a chlybiau gwaith cartref, yn ogystal â ffyrdd o ddysgu gartref. Oherwydd ei fod yn cynnig amgylchedd diogel, roedd hefyd yn gallu cyfathrebu â gweithwyr ieuenctid am yr heriau roedden nhw’n eu hwynebu, ar wahân i’r teulu lle nad oedd capasiti i’w helpu’n aml iawn. Cafwyd canlyniadau TGAU a Safon Uwch gwych o ganlyniad i hynny. Mae’r sesiynau galw heibio yn parhau, ar-lein ac wyneb yn wyneb – ac wrth i’w hyder gynyddu, maen nhw wedi meithrin cyfeillgarwch newydd a hefyd sgiliau newydd ym maes gwaith tîm ac arweinyddiaeth er enghraifft, sydd wedi gwella drwy gyfleoedd gwirfoddoli. Mae’r gwaith ymgysylltu â gweithwyr ieuenctid wedi arwain at fwy o gadernid, yn enwedig wrth wynebu gwahaniaethu, gyda chymorth ar ffurf eiriolaeth ar gael os oes angen. Bu rhaglen o weminarau o dan arweiniad gwahanol weithwyr proffesiynol o amrywiaeth o gefndiroedd lleiafrifoedd ethnig a rhywedd yn ysbrydoliaeth i bobl ifanc, gyda thri ohonynt yn gwneud cais i gymryd rhan yn rhaglen Cadetiaid Heddlu Gwent. Tu hwnt i hynny, cafodd diddordeb yn y diwydiant hedfan ei wobrwyo gyda chyfle i gael ysgoloriaeth lle mae prinder amrywiaeth, a arweiniodd at barhau i ymgysylltu â rhaglen ddatblygu yn y sector.Mae ceisiwr lloches ifanc sy’n cael cymorth drwy’r rhaglen wedi cael ei ethol yn aelod o Senedd Ieuenctid Cymru, sy’n llwyddiant amlwg ac wedi rhoi mwy o lais i bobl ifanc dros grŵp sydd heb gynrychiolaeth ddigonol.  |

|  |
| --- |
| **Canolfan Cwmbrân i bobl ifanc: Hyrwyddwyr Cyflogaeth****Gweithio gydag asiantaethau lleol ar daith i fyd gwaith a hyfforddiant**Bu Hyrwyddwyr Cyflogaeth yn gweithio mewn partneriaeth â Cymunedau am Waith, yr Adran Gwaith a Phensiynau a’r Ganolfan Byd Gwaith i ddatblygu rhaglen wythnosol o gefnogaeth yn y Ganolfan i helpu pobl ifanc i fod mewn sefyllfa gryfach i gael swydd. Roedd y gefnogaeth yn cynnwys gwaith ar ddilyn cymwysterau yn ogystal â mentora – ffyrdd i bobl ifanc archwilio eu hopsiynau. Yn bwysig iawn, mae’r Hyrwyddwyr wedi cael profiad eu hunain o rai o’r problemau y mae pobl ifanc yn eu hwynebu, fel bwlio, felly mae llawer iawn o empathi – mae hyn yn gwneud gwahaniaeth. Gwnaeth dros 50 o gyfranogwyr gynnydd sylweddol, yn enwedig wrth oresgyn rhai o’r rhwystrau yr oedden nhw wedi’u hwynebu yn sgil y pandemig, wrth i deimladau o fod yn ynysig greu lefelau uchel o fregusrwydd. I’r rheini a oedd newydd adael yr ysgol, bu ‘*bwlch hir o ddim byd*’’, ond roedden nhw wedi ymrwymo’n llwyr i oresgyn y rhwystrau hynny. *‘Roedden nhw’n wych’.* Un o’r newidiadau mwyaf i bobl ifanc oedd agwedd fwy cadarnhaol tuag at hyfforddiant, addysg a chyflogaeth. Yn ychwanegol at y sesiynau eu hunain, cafwyd cefnogaeth i fynd i ffeiriau swyddi, digwyddiadau gyrfaoedd a hyd yn oed cyfweliadau gyda rhai canlyniadau gwych, gan gynnwys sicrhau swydd. Taith y bobl ifanc sydd wedi dal fwyaf o sylw – o fod yn teimlo’n ddihyder neu heb unrhyw hyder ynddyn nhw eu hunain a’u gallu i gyfrannu o gwbl, i fod yn ymuno â sesiynau grŵp bach gyda chefnogaeth mentor. Llwyddodd un person ifanc, a oedd wedi gadael gofal ac yn fregus dros ben, i gael cludiant i fynychu sesiynau cwnsela wythnosol yn y ganolfan. Yn sgil hynny, derbyniodd gymorth gan staff y ganolfan i fynd i weld meddyg teulu ac i gael cymorth arall ar gyfer ei iechyd meddwl y tu hwnt i’r ganolfan. Yn ogystal ag ymgysylltu’n ddyddiol â’r Hyrwyddwyr Cyflogaeth, mae wedi cwblhau ei gymhwyster cyntaf ac yn symud ymlaen i wneud rhagor. |

# Y gwersi a ddysgwyd

## Nodweddion

Mae gan brosiectau sy’n cael eu hariannu drwy raglen Dyfodol Ysbrydoledig nifer o nodweddion cyffredin.

|  |  |  |
| --- | --- | --- |
| Maen nhw’n cael eu darparu gan weithwyr ieuenctid a mentoriaid sydd â phrofiad uniongyrchol o rai o’r problemau y mae pobl ifanc yn eu hwynebu, ac felly’n gallu dangos empathi gwirioneddol. | Mae gwybod eu hawliau wedi grymuso pobl ifanc i herio, ac felly wedi newid y ffordd maen nhw’n meddwl amdanyn nhw eu hunain. | Mae dysgu sgiliau bywyd yn ogystal â chanolbwyntio ar ddatblygiad personol, ochr yn ochr â llwybrau hyfforddiant a chyflogaeth, wedi helpu i feithrin hyder ac i ddatblygu strwythurau cymorth.  |
| Mae mannau diogel wedi cael eu creu er mwyn i bobl ifanc sydd heb gynrychiolaeth ddigonol deimlo eu bod yn perthyn a bod yn weithgar yn eu cymuned leol.  | Modelau rôl cadarnhaol mewn proffesiynau sy’n helpu pobl ifanc, sydd â phrofiad perthnasol a chefndiroedd ethnig.  | Dull o gefnogi’r teulu cyfan drwy gynorthwyo rhieni/gofalwyr yn uniongyrchol, neu yn sgil y canlyniadau cadarnhaol i’w pobl ifanc.  |

## Canlyniadau

Mae’r rhaglen wedi helpu plant a phobl ifanc i gael hyfforddiant a swydd, drwy ffyrdd wedi’u teilwra sy’n seiliedig ar eu hanghenion unigol. Maen nhw wedi cael help i deimlo’n well ac yn hapusach, ac yn fwy abl i ymdopi yn y byd sy’n newid yn gyflym o’u cwmpas, ac felly mae pwyslais ar baratoi neu fod yn barod ar gyfer byd gwaith wedi bod yn ffocws canolog sydd wir wedi gweithio.

Mae’r canlyniadau i **bobl ifanc** yn cynnwys:

* Ennill mwy o sgiliau ar gyfer cyflogaeth a dysgu ymhellach.
* Mae creu mannau diogel ar gyfer y gymuned LHDTC+ ifanc, er enghraifft, wedi dylanwadu ar y ffordd maen nhw’n gweld bywyd a’u cyfleoedd yn hynny o beth.
* I rai pobl ifanc, sy’n teimlo nad ydyn nhw werth dim, mae eu hagwedd wedi newid i feddylfryd mwy cadarnhaol – meddylfryd *Fe allai i wneud rhywbeth.*
* Mae gwybod eu hawliau wedi grymuso pobl ifanc i herio a gofyn – sut alla i newid hynny? Mae’n anffurfiol, ac yn newid y ffordd y mae pobl yn meddwl. Roedd yr elfen hon yn gwbl ganolog i un o’r prosiectau.
* Mae tîm newydd a sefydlwyd drwy raglen Dyfodol Ysbrydoledig, sydd â gwell cynrychiolaeth o gefndiroedd Pobl Dduon a lleiafrifoedd ethnig, wedi annog pobl ifanc yn y cymunedau hynny i ymgysylltu’n well.
* Teimlai un mudiad ei fod yn llai abl i gefnogi’r rheini sydd â phroblemau iechyd meddwl sylweddol, gan fod y problemau hynny wedi gwaethygu yn sgil teimlo’n unig a’r diffyg cyswllt â gwasanaethau arbenigol.

Roedd adborth teuluoedd, rhieni a gofalwyr yn dangos sut roedd y gefnogaeth i’w plant a’u pobl ifanc eu hunain wedi bod yn help iddyn nhw hefyd, gan gynnwys:

* Help i addysgu gartref pan oedd rhieni’n llai hyderus neu â llai o fodd i helpu.
* Parseli bwyd i deuluoedd lle’r oedd y pandemig wedi arwain at golli incwm neu waethygu’r tlodi roedden nhw eisoes yn ei wynebu.
* Pan oedd prosiectau ieuenctid yn gorgyffwrdd â gwaith y tîm teulu a oedd yn canolbwyntio ar statws mewnfudo a hawliau a gwelwyd synergedd – yn enwedig o ran gwella iechyd meddwl.
* Cymryd rhan yn llwyddiannau eu plant a phobl ifanc – ee, noson gyflwyno gyda thystysgrifau. Roedd teuluoedd yn teimlo budd hynny, gydag un fam yn rhyfeddu at y gwelliant yn lefelau hyder ei mab.

## Cyllid hyblyg

Roedd y cyllid yn hyblyg, ac felly roedd prosiectau’n gallu penderfynu beth oedd angen iddyn nhw ei wneud, a oedd wedi’u helpu i ymateb i amgylchiadau pobl ifanc. Roedd enghreifftiau fel profiad addysg cythryblus neu ddod yn feichiog wrth ddilyn cwrs yn golygu nad oedd y llwybr bob amser yn llyfn, ac roedd angen bod yn ddigon hyblyg i newid y gefnogaeth a'r cyflymder. Mae sefyllfaoedd o’r fath yn gallu gofyn am lawer o amser gan staff, a thrwy’r grant roedd y mudiadau’n gallu darparu’r amser ychwanegol hwnnw ac ystwytho eu cefnogaeth.

Roedd hyblygrwydd y sector gwirfoddol hefyd yn nodedig, a gamodd i’r adwy yn ystod y cyfnod hwn. Dysgwyd llawer ar lefel sefydliadol, yn enwedig o ran cyfathrebu – ee, defnyddio Teams, Zoom. Mae’r pethau cadarnhaol a ddeilliodd o’r gwersi digidol a ddysgwyd yn dal ar waith ac ar gynnydd. Er enghraifft, roedd mudiad cenedlaethol wedi gallu gwella’i drefniadaeth oherwydd y cyfleoedd ar-lein/o bell. O lefel ymddiriedolwyr hyd at ymgysylltu â gweithwyr, roedd y cyllid wedi gwneud yr addasiadau hyn yn bosibl.

# Cydnabyddiaeth

Diolch i’r mudiadau canlynol a roddodd o’u hamser i drafod eu gwaith: Cymorth Lleiafrifoedd Ethnig ac Ieuenctid (EYST Cymru), Canolfan Cwmbrân i Bobl Ifanc (CCYP) a Chynllun Mentora a Mwy y Bont (MPS). Mae’r crynodeb hwn hefyd yn elwa o waith Cordis Bright ar werthusiad o Inspiring Futures yn Lloegr.